Follo-spiller: - Navnet mitt er misbrukt
Det var den 24. juni at den mye omtalte kampen mellom Østsiden og Follo fant sted. I helgen smalt bomben - Østfold-lagets utrolige snuoperasjon fra 0-3 til 4-3 skulle ha vært et resultat av kampfiksing. Siden har ryktene svirret - men Follo-spillerne har likevel valgt å gi seg selv munnkurv. - Vi har ikke noe mer å si enn det som sto i pressemeldingen på søndag, sa Follo-kaptein Anders Lübeck til de fremmøtte pressefolkene på Ski Stadion sent i går ettermiddag. Det er det ikke alle som er like begeistret for, påkjenningen for noen av de involverte har vært enorm, og behovet for å si noe om sin egen situasjon har vært stor. På en mørk, bortgjemt parkeringsplass møter VG én av spillerne som har blitt utsatt for en rykteflom om at han har vært med på å fikse kamputfallet. Han innrømmer de siste dagene har vært ekstremt belastende. - Navnet mitt er misbrukt, sier spilleren til VG Nett, og utdyper: - Jeg har ikke vært med på noen kampfiksing, verken før eller nå. Selvsagt ikke, understreker spilleren. Blikket er bestemt, stemmen tydelig. Han viker ikke en tomme på at han faktisk er uskyldig - selv om ryktene går både i og utenfor fotballmiljøet. - Jeg er sjokkert over disse påstandene - like sjokkert som alle andre. Nå håper jeg bare at politiet kommer til bunns i saken, og får renvasket navnet mitt så fort som mulig, sier spilleren til VG Nett.Ut fra det politiet meldte til pressen noe tidligere i går ettermiddag, så virker det i alle fall foreløpig som om det er en tynn sak man har. To Follo-ledere, samt én av klubbens spillere, ble avhørt mandag og tirsdag, uten at man har kommet fått ytterligere grunn til å tro at noe kriminelt har funnet sted. - Vi må ha skjellig grunn til mistanke for å gå videre med saken. Per i dag har vi ikke det, sier leder i finans- og miljøkrimseksjonen Gro Smogeli. Om det ikke kommer inn nye tips eller spor i saken, går politiet langt i å antyde at saken ikke vil bli prioritert av politiet, men Smogeli vil ikke bebreide Norges Fotballforbund for å ha gått til en anmeldelse. - Jeg skjønner at NFF gjorde som de gjorde på bakgrunn av den informasjonen de hadde. En avgjørelse fra politiet kommer ventelig i slutten av uken.
Mistenkt Follo-spiller er i harnisk over rykteflommen, og hevder han aldri har vært med å fikse kamputfallet.